Jesús itjo,
ꞌyajen krò‑la̱;
ya̱á kiìko̱ ya̱ i̱ꞌnde ñánda ꞌmì I̱ꞌnde Sko̱ Mikꞌen,
xi ꞌén hebreo Gólgota ꞌmì.
Kꞌe̱ nga ijchòko̱ i̱ꞌnde jè,
tsohótꞌaà krò,
ko̱ nguì jò xi̱ta̱ xi kjꞌei̱í,
íjngó íjngó kisinchaàtꞌaà‑la̱ nga ngobà ngobà.
Jè Jesús kìsasíjna jngoò osen‑la̱.
Pilato kiskiì ꞌén xi tsohótꞌaà sko̱ krò xi tsò:
“Jesús xi Nazaret i̱ꞌnde‑la̱,
Xi̱ta̱xá Ítjòn‑la̱ xi̱ta̱ judío.”
Jñà ꞌén koi,
kjìn xi̱ta̱ judío tsibíxke̱jiìn;
nga̱ ya̱ i̱ꞌnde ñánda kisitꞌaà krò Jesús,
ya̱á chrañàtꞌaà‑la̱ na̱xa̱ndá.
ꞌÉn hebreo tjítꞌaà ko̱ ꞌén griego,
ko̱ ꞌén latín.
Jñà xi̱ta̱ sko̱‑la̱ no̱ꞌmiì tsꞌe̱ xi̱ta̱ judío,
kitsò‑la̱ jè Pilato:
―Kì kꞌoa̱á sꞌín chjiì xi tsò:
“Xi̱ta̱xá ítjòn‑la̱ xi̱ta̱ judío.”
Kꞌoa̱á sꞌín chjí xi tsò:
“Xi̱ta̱ jè,
kꞌoa̱á tsò nga jè‑né xi xi̱ta̱xá ítjòn‑la̱ xi̱ta̱ judío.”
Kiìchja̱ Pilato kitsò:
―Koni sꞌín jye kàkjiaà,
kꞌoa̱á sꞌín kàtìjna.
Jñà soldado kꞌe̱ nga jye tsohótꞌaà krò Jesús,
tsibíxkó nikje‑la̱;
ñijòn ya kisꞌiìn.
Íjngó íjngó ya kitsjaà‑la̱ xíkjín.
Ti̱koa̱ kiskoé jè nikje ndojò‑la̱ xi xꞌió kji,
mìkiì kitjahaña,
tà kijna ndojò‑né.
Kitsò‑la̱ xíkjín:
―Mìkiì si̱xajndá;
tà si̱skáko̱‑ná yá tsꞌe̱ ko̱ma.
Jè kjoa̱ koi kꞌoa̱á sꞌín tsitasòn koni sꞌín tíchja̱ Xo̱jo̱n‑la̱ Nainá nga tsò:
Nikje‑na̱ kisìkaꞌbí‑la̱ xíkjín;
jè nikje ndojò‑na̱ tà kisìskáko̱‑né.
Jñà soldado,
kꞌoa̱á kisꞌiìn.
Ya̱á nchatꞌaà chrañà‑la̱ krò nea̱‑la̱ Jesús ko̱ ndichja ko̱ María chjo̱ón‑la̱ Cleofas ko̱ María Magdalena.
Jesús,
kꞌe̱ nga kijtseèxkon nea̱‑la̱ ko̱ jè xi̱ta̱ xi kotaꞌyàtꞌaà‑la̱ xi ꞌñó matsjakeè,
kitsò‑la̱ nea̱‑la̱:
―Chjo̱ón,
ya̱ síjna kiꞌndí‑lè.
I̱kjoàn kitsò‑la̱ jè xi̱ta̱ xi kotaꞌyàtꞌaà‑la̱ xi ꞌñó matsjakeè:
―Ya̱ síjna nea̱‑lè.
Skanda ti̱kꞌe̱‑ne jè xi̱ta̱ jè kiskoétjò jè nea̱‑la̱ ya̱ niꞌya‑la̱.
Xi jye komà,
Jesús kijtseè nga jye tsitasòn yije,
kitsò:
―Xíndá‑na.
Kꞌoa̱á sꞌín tsitasòn koni sꞌín tjítꞌaà Xo̱jo̱n‑la̱ Nainá.
Ya̱á tíjna jngoò ti̱jí xi tjíya nandá vinagre.
Kiskoé tsa̱nga̱,
kisìkaꞌnchi̱‑ne vinagre,
i̱kjoàn tsibíꞌa jngoò yá,
tsijmeéꞌa chrañà‑la̱ tsoꞌba Jesús.
Jesús,
kꞌe̱ nga jye kitsꞌiì nandá vinagre,
i̱kjoàn kitsò:
―Jyeé tsitasòn yije.
Tsibíjnajteén sko̱,
kꞌen.
Tà jngoò na̱chrjein chija‑la̱ tsꞌe̱ sꞌeí Paxko̱;
jñà xi̱ta̱ judío majìn‑la̱ nga ya̱ si̱tjo̱bátꞌaà krò yijo‑la̱ xi̱ta̱ xi jye kꞌen jè na̱chrjein nìkjáya (koií kjoa̱‑la̱ nga ꞌñó xkón jè sꞌeí Paxko̱).
Tsibítsiꞌba‑la̱ Pilato nga kàtatsjá o̱kixi̱ mé‑ne nga kàtakjàn‑ne nindaà chrjomí‑la̱ jñà xi̱ta̱ xi tjo̱ótꞌaà krò,
i̱kjoàn kàtakjínáje̱n‑tꞌaà krò.
Kiì jñà soldado nga tsakján nindaà chrjomí‑la̱ jè xi síjna ítjòn;
kꞌoa̱á ti̱ kisìko̱ jè xi ìjngoò xi ngásòn ta̱ña kisitꞌaà krò.
Ta̱nga kꞌe̱ nga ijchò kinchatꞌaà‑la̱ Jesús,
kijtseè nga jye kꞌen.
Mìkiì tsakján nindaà chrjomí‑la̱.
Ta̱nga jngoò soldado tsibísekjá ni̱si̱n‑la̱ jngoò ki̱cha̱ xi ꞌmì lanza.
I̱kjoàn itjo jní ko̱ nandá.
Jè xi kijtseè kjoa̱ koi,
jè‑né xi tsjá ꞌén nga kixi̱ kjoa̱,
ko̱ jè ꞌén xi tsjá,
nguì ꞌén kixi̱‑né,
ndaà tíjiìn‑la̱ nga ꞌén kixi̱í xi béno̱jmí,
mé‑ne jñò ti̱koa̱ ko̱kjeiín‑nò.
Kjoa̱ koi,
kꞌoa̱á sꞌín komà mé‑ne nga tsitasòn‑ne koni sꞌín tjítꞌaà Xo̱jo̱n‑la̱ Nainá nga tsò:
“Ni̱jngoò nindaà‑la̱ ko̱kjàn.”
Ti̱koa̱á tjítꞌaà‑né ñánda tsò:
“Jè skótsejèn‑la̱ jè xi kiskíxꞌa̱kjá ni̱si̱n‑la̱.”